text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 10 декември 2014 година
  за определяне на формата за предаване на информацията, посочена в член 21, параграф 3 от Директива 2012/18/ЕС на Европейския парламент и на Съвета относно контрола на опасностите от големи аварии, които включват опасни вещества
  (нотифицирано под номер С(2014) 9334)
  (текст от значение за ЕИП)
  (2014/895/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2012/18/ЕС на Европейския парламент и на Съвета от 4 юли 2012 г. относно контрола на опасностите от големи аварии, които включват опасни вещества, за изменение и последваща отмяна на Директива 96/82/ЕО на Съвета (1), и по-специално член 21, параграф 5 от нея,
  като има предвид, че:
  (1)
  Член 21, параграф 3 от Директива 2012/18/ЕС изисква държавите членки да предоставят на Комисията информация относно предприятията, обхванати от тази директива, като използват специален формат за докладване.
  (2)
  Формата на доклада следва да позволява подаването от държавите членки на изчистена информация, за да се увеличи до максимум ползата и сравнимостта на предоставената информация и да се сведе до минимум административната тежест за държавите членки, като едновременно се спазват и изискванията на Директива 2007/2/ЕО на Европейския парламент и на Съвета (2) за създаване на инфраструктура за пространствена информация в Европейската общност (INSPIRE)
  (3)
  Мерките, предвидени в настоящото решение, са в съответствие със становището на Комитета, създаден с Директива 96/82/ЕО на Съвета (3),
  ПРИЕ НАСТОЯЩОТО РЕШЕНИЕ:
  Член 1
  Държавите членки предоставят на Комисията информацията, посочена в член 21, параграф 3 от Директива 2012/18/ЕС, като използват формата за докладване, установен в приложението към настоящото решение.
  За съществуващи записи в базата данни, информацията ще бъде преразгледана до 31 декември 2016 г.
  Член 2
  Адресати на настоящото решение са държавите членки.
  Съставено в Брюксел на 10 декември 2014 година.